tartuNLP/wikipedia-smugri-20251201 huggingface dataset:
Tavel (Gard)

Tavel on kunta Ranskan eteläosassa Gardin departementissa Occitanien alueella. Se sijaitsee noin 40 kilometriä Nîmesin kaupungista koilliseen.
Tavel on viinintuotantoalueet. Siellä valmistettu roseeviini Tavel (AOC) on kansainvälisesti tunnettu viini. Tärkeimmät käytettävä viinirypäleet ovat Grenache, Cinsault ja Syrah. Tavelissa on valmistettu viiniä jo antiikin ajoista lähtien. 1300-luvulla Tavelin viini kuului paaville tarjoiltaviin viineihin. Tavelissa tuotetaan myös AOC-laatuluokituksen saanutta oliiviöljyä.
Fazerin Parhain

Fazerin Parhain on Oy Karl Fazer Ab:n valmistama makeissekoitus. Monet kutsuvat makeissekoitusta nimellä Fazerin Parhaat sen virallisen nimen sijaan. Makeissekoitus ilmestyi alun perin vuonna 1935 nimellä Extra Prima. 
Sekoituksen makeisvalikoima on muuttunut useita kertoja vuosien varrella. Vuonna 2025 sekoitukseen kuuluvat makeiset:
Sekoitukseen ovat aiemmin kuuluneet muun muassa makeiset "Alfa", "Geisha"/"Tokyo", "Hawaii"/"Havad", "Kino", "Pähkinä", "Rapu" ja "Regina", jotka ovat sittemmin poistuneet sekoituksesta. Fazerin Parhaimmissa esiintyneen "Geisha"-makeisen nimi muutettiin "Geisha"-suklaan markkinoille tuonnin yhteydessä "Tokyoksi".
Eläintohtori 3

Eläintohtori 3 () on Rich Thornen ohjaama komediaelokuva vuodelta 2006. Se on jatkoa "Eläintohtori 2"-elokuvalle.
Juoni.
Elokuva kertoo Maya Dolittlestä (Kyla Pratt), joka haluaisi olla tavallinen teinityttö, mutta hänen kykynsä puhua eläimille pilaa yleensä kaiken. Maya joutuu kotiarestiin, mutta karkaa juhlimaan ystäviensä kanssa, ja hänen äitinsä Lisa (Kristen Wilson) lähettää hänet rangaistukseksi kesäksi Durangon ratsutilalle. Siellä Maya ihastuu tilanomistaja Judin (John Amos) Bo-poikaan (Walker Howard). Leirin lopuksi Maya saa kuulla, että Jud joutuu myymään tilan vararikon vuoksi. Maya, Bo ja muut leiriläiset päättävät osallistua rodeoon voittaakseen pääpalkinnon 50 000 dollaria pelastaakseen tilan. Rodeossa Bo kestää härän selässä kahdeksan sekuntia ja voittaa kilpailun, ja vaikka hän putoaakin sen selästä hän ei loukkaannu vakavasti. Lopussa Bo ja Maya suutelevat.
Matts Wikberg

Matts Frans Ernesto Wikberg (1909 Kotka – 1979 Turku) oli suomalainen merivoimien upseeri, sotilasarvoltaan komentaja.
Tultuaan ylioppilaaksi 1928 Wikberg haki varusmiespalveluksen jälkeen Merisotakouluun. Hän osallistui kadettina "Suomen Joutsenen" 1. valtameripurjehdukseen ja nuorena upseerina, vahtipäällikön apulaisena, "Suomen Joutsenen" 7. valtameripurjehdukseen. Sodassa hän mm toimi tykkivene "Uusimaan" päällikkönä johtaen laivasto-osastoa Somerin taistelussa ja osallistuen Bengtskärin taisteluun.
Sodan jälkeen Matts Wikberg toimi eri tehtävissä Helsingin ja Turun laivastoasemilla, mm Laivaston koulun johtajana Pansiossa.
Suomen ostettua Englannista "Porlock Bay" –nimisen fregatin merivoimien koululaivaksi, Matts Wikberg määrättiin "Matti Kurjeksi" uudelleen kastetun laivan ensimmäiseksi päälliköksi. Hän haki laivan Englannista 1962 ja toimi sen päällikkönä vuoteen 1964. Näiden vuosien aikana hän ihaili laivan merikelpoisuutta sekä hallittavuutta. Fregatti "Matti Kurki" teki hänen johdollaan lukuisia laivastovierailuja sisältäneitä purjehduksia, joista pisin Välimeren läpi Mustalle merelle Sevastopoliin. Eläkkeelle Matts Wikberg siirtyi vuonna 1964.
Pääskyneitokala

Pääskyneitokala ("Azurina hirundo") on koralliahventen (Pomacentridae) heimoon kuuluva merikalalaji. Sitä tavataan itäisellä Tyynellä valtamerellä Baja Californiassa, Guadalupessa ja Revilla Gigedon saarilla. Lajin suurin tavattu pituus on 14 senttimetriä.
Tummataitekoi

Tummataitekoi ("Parornix loganella") on miinaajakoiden (Gracillariidae) heimoon kuuluva perhoslaji. Lajin siipiväli on 9–11 millimetriä. Sitä tavataan Englannissa ja Skotlannissa. Tummataitekoin toukkien ravintoa ovat koivujen lehdet.
Sadistinen persoonallisuushäiriö

Sadistinen persoonallisuushäiriö on persoonallisuushäiriö, johon sisältyy toisen kärsimyksestä nauttiminen. Se esitetään diagnoosijärjestelmässä "Diagnostic and Statistical Manual of Mental Disorders" (DSM-III-R). Uudemmissa DSM:n versioissa (DSM-IV, DSM-IV-TR and DSM-5) ei sitä ole.
Sanat "sadismi" ja "sadisti" on nimetty markiisi de Saden mukaan.
Määritelmä.
Sadismiin kuuluu nautinnon saaminen muiden kokemasta epämukavuudesta tai kivusta. Vastakkaisprosessien teoria selittää, miten yksilöt paitsi ylpeilevät myös nauttivat sadistisesta toiminnasta. Jos ihmisellä on sadistinen persoonallisuus, hän tavallisesti käyttäytyy aggressiivisesti ja julmasti. Sadismiin voi kuulua myös emotionaalisen julmuuden käyttö, tietoinen muiden ihmisten manipulointi pelon avulla ja kiinnostus väkivaltaan, kuten harrastukset, joissa osatekijänä on väkivalta hienostuneessa muodossa.
Theodore Millon sanoo, että sadismissa on neljä alatyyppiä, joille hän antoi nimet "pakottava sadismi", (enforcing sadism) "purkautuva sadismi" (explosive sadism), "veltto sadismi" (spineless sadism) ja "tyrannimainen sadismi" (tyrannical sadism).
Mellonsaari

Mellonsaari eli Mello on saari Puruvedessä. Se sijaitsee Kaakkois-Suomessa, Savonlinnan kunnassa, 300 km koilliseen Helsingistä. Saaren pinta-ala on 1,1 hehtaaria ja sen enimmäispituus on 180 metriä kaakosta luoteeseen. Saaren omistaa turkulainen Pirkko Kuula (o.s. Penttilä).
Mellonsaaren ilmasto on boreaalinen. Lämpimin kuukausi on heinäkuu, jonka keskilämpötila on  °C, kylmin helmikuu, jonka keskilämpötila on  °C. Koko vuoden keskilämpötila on °C.
Saint-Barthélemyn lippu

Saint-Barthélemyn lippu on Saint-Barthélemyn tunnus. Virallisesti Saint-Barthélemy käyttää lippunaan Ranskan lippua. Sillä on käytössä myös epävirallinen lippu, joka on käytännössä Saint-Barthélemyn vaakuna valkoisella pohjalla.
Kotimaa (albumi)

Kotimaa on Katri Helenan albumi, joka julkaistiin vuonna 1981.
Minä soitan sulle illalla

Minä soitan sulle illalla on Katri Helenan albumi, joka julkaistiin vuonna 1982. Se sisältää Toivo Kärjen joko omalla nimellä tai salanimellä säveltämiä kappaleita monien eri sovittajien versioina.
Santeri Kiiveri

Santeri Kiiveri (s. 18. maaliskuuta 2000) on suomalainen alppihiihtäjä ja paralympiavoittaja. Kiiveri kilpailee para-alppihiihdon maailmancupissa. Vuonna 2018 hän edusti Suomea Pyeongchangin talviparalympialaisissa, jossa hänen paras sijoituksensa oli pujottelusta neljäs. Kilpaillessaan talviparalympialaisissa Kiiveristä tuli ensimmäinen 2000-luvulla syntynyt suomalainen paralympiaurheilija. Seuraavissa paralympialaisissa Pekingissä 2022 hän voitti kultaa suurpujottelussa ja saavutti hopeaa superalppiyhdistetyssä. 187 senttimetriä pitkä Kiiveri edustaa Saimaa Ski -seuraa.
Kiiveri aloitti alppihiihdon jo nuorena. Hän vammautui syntyessään ja hänellä on erbin pareesi eli olkahermopunoksen syntyvaurio oikeassa kädessä. Kaudella 2016-2017 Kiiveri voitti para-alppihiihdon Eurooppa Cupin kokonaiskilpailun ja kaksi kautta myöhemmin hän sijoittui para-alppihiihdon pujottelucupin neljänneksi. Lisäksi Kiiverillä on useita para-alppihiihdon maailmancupin podiumsijoja. 
Vuoden 2018 talviparalympialaisissa Etelä-Korean Pyeonchangissa Kiiveri kilpaili viidessä lajissa sijoittuen kolmesti kärkikymmenikköön. Pujottelussa hän oli neljäs ja suurpujottelussa sekä superyhdistetyssä kuudes. 
Vuonna 2017 Kiiveri valittiin Urheilutoimittajain Liiton vuotuisessa äänestyksessä lajinsa parhaaksi urheilijaksi Suomessa.
Love Me Only

Love Me Only on suomalaisen Hurriganes-yhtyeen kappale ja single vuonna 1983 ilmestyneeltä albumilta "Seven Days, Seven Nights". Singlen B-puoli on samalla albumilla julkaistu ”Doreen”. Singleä ei juurikaan soitettu radiossa, eikä se saavuttanut listasijoituksia.
Alkuperäisen singlen julkaisi Scandia-Musiikki. Svart Records julkaisi siitä uusintapainoksen vuonna 2017. Svartin mustavinyylistä versiota on painettu 200 kappaletta ja kirkkaalle vinyylille painettua versiota 300 kappaletta.
Mutantit (Marvel Comics)

Marvel Comicsin sarjakuvissa mutantti on termi ihmisille, joilla geneettinen ominaisuus nimeltä X-geeni. Sen seurauksena mutantilla on yliluonnollisia kykyjä, jotka näyttäytyvät ensi kertaa murrosiässä. Ihmismutantteja kutsutaan toisinaan ihmisten alalajiksi Homo sapiens superior tai yksinkertaisesti Homo superior. Marvel-universumissa on myös epätarkkoja tietoja siitä ovatko mutantit "Homo sapiensin" seuraava kehitysvaihe vai ei.
Toisin kuin Marvelin muut mutaatiot, kuten Hulk, Hämähäkkimies, Ihmeneloset ja Imijä, jotka olivat altistuneet ulkopuolisille energioille tai muille tekijöille, mutanteilla on oikeita geneettisiä mutaatioita.
Taustatarina.
1950-luvulla Marvelin edeltäjän Atlas Comicsin sarjakuvissa esiteltiin useita erilaisia mutanttihahmoja, kuten Roger Carstairs, jolla on nyky luoda illuusioita, tai Tad Carter, jolla oli telekineettiset voimat. Mutta 1960-luvun alussa Marvelin toimittaja/kirjoittaja Stan Lee loi modernin käsitteen mutanteille ja käytti termiä joihinkin supersankareihin tai superroistoihin, jotta kaikille heistä ei tarvitsisi olla erillistä taustatarinaa. Lisäksi Lee päätti, että teini-ikäisillä mutanteilla olisi myös tavallisten ihmisten tavoin oma koulu, jotta nämä pystyisivät paremmin sopeutumaan maailmaan. Ensimmäiset mutanttihahmot olivat Ryhmä-X:n jäsenet, jotka esiteltiin näiden omassa sarjakuvassa "X-Men" vuonna 1963. Marvel esitteli myöhemmin myös muitakin mutanttisupersankariryhmiä kuten Uudet Mutantit, X-Tekijä, Excalibur, X-Voima ja Generation X.
Triathlon kesäolympialaisissa 2020 – miesten kilpailu

Miesten triathlon Tokion olympialaisissa 2020 kilpailtiin 26. heinäkuuta. Kilpailuun osallistui 51 urheilijaa.
Olympiakultaa voitti norjalainen Kristian Blummenfelt, joka voitti toiseksi sijoittuneen brittiläisen Alex Yeen 11 sekunnilla. Kolmanneksi sijoittunut uusiseelantilainen Hayden Wilde hävisi voittajalle 20 sekuntia. Kilpailu jouduttiin aloittamaan uudestaan, kun kuvaamassa ollut vene oli osan kilpailijoiden tiellä lähtölaukauksen aikana.
Karsinnat.
55 urheilijaa valittiin eri väylin. Isäntämaa Japani sai kaksi urheilijaa olympialaisiin ilman karsintaa. Seitsemän maata sai sekaviestirankingin perusteella paikan olympialaisiin, jolloin näiden maan kaksi miesurheilijaa saivat paikan myös yksilökilpailuihin. Kolme parasta maata erillisestä sekaviestin karsintapahatumasta sai kaksi urheilijaa yksilökilpailuihin. 26 triathlonistia valittiin rankingin perusteella. Loput viisi triathlonistia valittiin alueellisesti rankingin perusteella siten, että Euroopalle, Afrikalle, Aasialle, Oseanialle ja Amerikalle annettiin yksi paikka, jonka saa sellaisen maa, jonka urheilija ei ollut vielä päässyt kesäolympialaisiin. Loput kaksi paikkaa täytettiin erillisellä kutsulla. Jos maalla oli 11. toukokuuta 2020 vähintään kolme urheilijaa rankingin 30. parhaan joukossa, sai maasta osallistua olympialaisiin korkeintaan kolme urheilijaa. Muista maista olympialaisiin sai osallistua korkeintaan kaksi triathlonistia.
Triathlon kesäolympialaisissa 2020 – naisten kilpailu

Naisten triathlon Tokion olympialaisissa 2020 kilpailtiin 27. heinäkuuta. Kilpailuun osallistui 55 urheilijaa.
Kilpailun voitti bermudalainen Flora Duffy. Bermudasta tuli näin kesäolympialaisten historian asukasluvultaan pienin valtio tai itsehallintoalue, jonka urheilija on voittanut olympiakultaa. Toiseksi sijoittui brittiläinen Georgia Taylor-Brown, joka hävisi voittajalle minuutin ja 14 sekuntia. Kolmanneksi sijoittunut Yhdysvaltain Katie Zaferes hävisi Duffylle lähes puolitoista minuuttia.
Karsinnat.
55 urheilijaa valittiin eri väylin. Isäntämaa Japani sai kaksi urheilijaa olympialaisiin ilman karsintaa. Seitsemän maata sai sekaviestirankingin perusteella paikan olympialaisiin, jolloin näiden maan kaksi naisurheilijaa saivat paikan myös yksilökilpailuihin. Kolme parasta maata erillisestä sekaviestin karsintapahatumasta sai kaksi urheilijaa yksilökilpailuihin. 26 triathlonistia valittiin rankingin perusteella. Loput viisi triathlonistia valittiin alueellisesti rankingin perusteella siten, että Euroopalle, Afrikalle, Aasialle, Oseanialle ja Amerikalle annettiin yksi paikka, jonka sai sellaisen maa, jonka urheilija ei ollut vielä päässyt kesäolympialaisiin. Loput kaksi paikkaa täytettiin erillisellä kutsulla. Jos maalla oli 11. toukokuuta 2020 vähintään kolme urheilijaa rankingin 30. parhaan joukossa, sai maasta osallistua olympialaisiin korkeintaan kolme urheilijaa. Muista maista olympialaisiin sai osallistua korkeintaan kaksi triathlonistia.
Triathlon kesäolympialaisissa 2020 – sekaviestikilpailu

Sekaviestikilpailu Tokion olympialaisissa 2020 kilpailtiin 31. heinäkuuta. Kilpailuun osallistui 17 joukkuetta. Joukkueeseen kuului kaksi mies- ja kaksi naisurheilijaa. Kyseessä oli ensimmäinen kerta olympialaisten historiassa, kun triathlonissa kilpailtiin sekaviestissä. Kilpailu käytiin siten, että yksi urheilija ui 300 metriä, pyöräilee 8 km ja juoksee 2 km, kunnes seuraava urheilija suoritti osuutensa.
Karsinnat.
Olympialaisiin osallistuu 17 joukkuetta. 7 joukkuetta valittiin rankingin perusteella. Kolme joukkuetta valittiin erillisessä karsintaturnauksessa.
Saragossan sopimus

Saragossan sopimus solmittiin vuonna 1529 Espanjan ja Portugalin välillä. Se solmittiin ratkaisemaan kiista Molukkien hallinnasta, mutta siitä tuli etupiirijako Tyynellä valtamerellä samaan tapaan kuin Tordesillasin sopimuksella oli jaettu Keski- ja Etelä-Amerikka.
Neidonrosmikki

Neidonrosmikki ("Westringia fruticosa") on huulikukkaiskasvien heimoon kuuluva rosmikkien suvun ikivihreä pensas. Se on kotoisin Australian itärannikolta New South Walesistä.
Kuvaus.
Varret, oksat ja lehdet.
Neidonrosmikin varret puutuvat vanhemmiten. Se kasvaa 1–1,5 metriä, hyvissä oloissa 2 metriä korkeaksi ja oksat ovat tiheässä. Muodoltaan pensaat ovat puolipyöreitä tai epäsäännöllisiä. Sen rosmariinin lehtiä muistuttavat lehdet ovat kapeat ja niiden pituus on noin 2 senttimetriä. Päältä ne ovat väriltään vihreät tai harmaan vihreät alta harmahtavat. Lehtien ja nuorten versojen päällä ohutta samettimaista karvaa.
Kukat.
Neidonrosmikki kukkii ympäri vuoden, jos ilma on leuto, mutta erityisen runsaasti keväällä. Kukat ovat valkoiset ja niiden halkaisija on noin 2 senttimetriä. Terälehtiä on yleensä viisi, joista kaksi ylintä on valkoisia. Alimmissa kolmessa terälehdessä on violettiin vivahtavia pisteitä. Kukat pölytyksen suorittavat hyönteiset, muun muassa mehiläiset ja perhoset.
Kasvupaikat ja levinneisyys.
Neidonrosmikki kasvaa Australiassa kapealla rannikkokaistaleella joka ulottuu New South Walesistä Queenslandiin. Luonnollisilla kasvupaikoillaan se kasvaa vettä hyvin läpäisevässä maassa. Se on sopeutunut vähäravinteiseen maahan, kestämään tuulta, kuivuutta ja suolaisia tyrskyjä. Australiassa sitä kasvatetaan koristekasvina talojen pihoilla ja puistossa. Sitä on myös viety seuduille, jotka ovat lähellä sen luontaista kasvuympäristöä mutta se kestää pientä hieman alle nollan pakkastakin. Siementen lisäksi se lisääntyy myös pistokkaista.
Rosmikkien tieteellinen sukunimi "Westringia" on annettu ruotsalaisen lääkärin ja luonnontieteilijän Johan Peter Westringin kunniaksi. Neidonrosmikin lajin nimi "fruticosa" tarkoittaa pensasta latinaksi.
Aziz el-Shawan

Aziz el-Shawan (6. toukokuuta 1916 – 14. toukokuuta 1993) oli egyptiläinen säveltäjä. Häntä pidetään toisen egyptiläissäveltäjäsukupolven edustajana, jona hän loi oman tyylinsä kansallisin vaikuttein. Hänen opettajanaan oli Moskovassa Aram Hatšaturjan, jolta saadut vaikutteet näkyvät värikkäässä orkestroinnissa ja melodisen linjan käytössä. El-Shawan on teosten nimissä ja motiiveissa viitannut sekä muinaiseen että myöhempään, arabien asuttamaan Egyptiin.
El-Shawanin teosten joukossa ovat baletti "Isis ja Osiris", neljä sinfoniaa, konsertto pianolle ja orkesterille sekä Omanin perinnemusiikkiin pohjautuva "Tansseja". Hän sävelsi myös maansa ensimmäisen oopperan ("Anas al-Wogood"), joka kantaesitettiin kolmekymmentä vuotta säveltämisensä jälkeen vuonna 1995. 
Hänen tyttärensä on etnomusikologi Salwa el-Shawan Castelo-Branco. Hänen oppilaidensa joukossa oli Kairon taideakatemian konservatoriossa Haitham Sukkarieh.
Uuden-guineanrotta

Uuden-guineanrotta ("Rattus novaeguineae") on trooppisissa olosuhteissa elävä jyrsijälaji. Se painaa noin 133 grammaa. Uuden-guineanrotta on kaikkiruokainen. Se on levinnyt ainoastaan Papua-Uuteen-Guineaan.
Miekkasampi

Miekkasampi ("Psephurus gladius") on toinen nykyisen lapasampien heimon (Polyodontidae) kalalajeista ja sukunsa Psephurus ainoa laji. Se on kuitenkin kuollut sukupuuttoon 2000-luvulla. 
Miekkasampi oli aikanaan yksi suurimmista makean veden kalalajeista, suurin yksilö oli 7-metrinen ja painoi useita satoja kiloja. Lajia eli Kiinassa Jangtse-joessa ja sen sivujoissa, ja sitä kalastettiin runsaasti vielä 1970-luvulla.
Anurogryllus fulvaster

Anurogryllus fulvaster on suorasiipisten (Orthoptera) lahkoon ja sirkkojen (Gryllidae) heimoon kuuluva hyönteinen. Lajin kuvasi tieteelle ensimmäisen kerran Lucien Chopard vuonna 1956. Sillä ei ole alalajeja.
Lasisammakko

Lasisammakko ("Sachatamia albomaculata") on sammakoiden lahkoon kuuluva sammakkoeläin. Lajia tavataan Hondurasissa, Costa Ricassa, Panamassa, Kolumbiassa ja Ecuadorissa. Edward Harrison Taylor kuvasi lajin tieteelle vuonna 1949.
Elinympäristö.
Lasisammakko viihtyy lähellä merta kosteikkoisissa metsissä. Sen elinympäristöt ovat pensaat ja puut metsävirtojen läheisyydessä. Lasisammakko luokitellaan elinvoimaiseksi (LC).
Ruben Aharonian

Ruben Aharonian (; s. 1947 Riika, Latvia) on viulisti ja kapellimestari. Hän on toiminut Borodin-kvartetin ensiviulistina vuodesta 1996. Jo ennen siihen liittymistään hän oli luonut menestyksekkään uran solistina ja kapellimestarina.
Aharonian opiskeli Moskovan konservatoriossa Vladimir Jankélévitchin johdolla ja täydensi valmistuttuaan opintojaan Leonid Koganin johdolla. Hän on voittanut palkintoja monissa kansainvälisissä kilpailuissa, kuten Enescu-viulukilpailussa (Bukarest), Montrealin kansainvälisessä musiikkikilpailussa ja Tšaikovski-viulukilpailussa (Moskova). Hän päätti olla osallistumatta jatkossa kilpailuihin vuoden 1974 Tšaikovski-kilpailun jälkeen. Kilpailussa David Oistrah päätti jättää ensipalkinnon myöntämättä ja sen sijaan myönsi toisen palkinnon jaetusti kolmen kilpailijan kesken. 
Aharonian toimi viuluprofessorina Jerevanin valtionkonservatoriossa kahdenkymmenen vuoden ajan. Hän on kiertänyt laajalti Euroopassa sekä Pohjois- ja Etelä-Amerikoissa. Vuosina 1983–1996 hän toimi Armenian valtion kamariorkesterin pääkapellimestarina ja musiikillisena johtajana; hän on soittanut saman orkesterin kanssa solistinakin. Hän levytti orkesterin kanssa Wolfgang Amadeus Mozartin teoksia.
Aharonian oli vuonna 2005 Borodin-kvartetin muiden jäsenten kanssa ehdolla Grammy-palkinnon saajaksi.
Isomedaka

Isomedaka ("Adrianichthys poptae") on medakojen (Adrianichthyidae) heimoon kuuluva kala. Lajia pidetään akvaariokalana. Max Carl Wilhelm Weber ja Lieven Ferdinand de Beaufort kuvasivat lajin ensimmäisenä vuonna 1922.
Ulkonäkö ja koko.
Isomedaka voi kasvaa jopa 17,1 senttimetrin mittaiseksi.
Levinneisyys ja elinympäristö.
Isomedakaa tavataan Posojärvessä Indonesiassa. Laji elää makeassa vedessä. Isomedakalle sopivin veden pH-arvo on 7,5–8,5 ja veden lämpötila 24–29 °C. Se elää veden pelagisella alueella.
Ripsumedaka

Ripsumedaka ("Adrianichthys oophorus") on medakojen (Adrianichthyidae) heimoon kuuluva kalalaji. Maurice Kottelat kuvasi lajin tieteelle vuonna 1990.
Ulkonäkö ja koko.
Ripsumedakan tavallinen pituus on noin 6,5 senttimetriä. Se voi kasvaa jopa 8,5 senttimetrin mittaiseksi.
Levinneisyys ja elinympäristö.
Ripsumedakaa tavataan Indonesiassa. Laji elää makeassa vedessä. Ripsumedakalle sopivin veden pH-arvo on 7,5–8,5 ja veden lämpötila 24–29 °C. Se elää veden pelagisella alueella.
Francesco Griffo

Francesco Griffo (k. 1518 tai 1519), joka tunnettiin myös nimellä Francesco da Bologna, oli venetsialainen kirjainleikkaaja. Griffo työskenteli kirjanpainaja ja kustantaja Aldus Manutiukselle, ja leikkasi hänen kirjapainolleen varhaiset kursiivit sekä ensimmäiset tunnetut antiikvakirjaimet. Manutiuksen kuoltua 1515 Griffo palasi Bolognaan, jossa painoi joistakin kirjoista omia laitoksiaan. Hän kuoli joko vuonna 1518 tai 1519. Kertomusten mukaan hänet hirtettiin lankonsa murhasta.
Adrianichthys

Adrianichthys on medakojen (Adrianichthyidae) heimoon kuuluva kalasuku. Sen lajeja tavataan Aasiasta.
Astrid Snäll

Astrid Snäll (s. 11. marraskuuta 1999 Forssa) on suomalainen estejuoksija, joka edustaa Forssan Salamaa. Hänen valmentajansa on Ari Ketola.
Snäll voitti vuoden 2018 Kalevan kisoissa pronssia 3 000 metrin estejuoksussa.
Snäll sijoittui alle 18-vuotiaiden Euroopan-mestaruuskilpailuissa 2016 kahdeksanneksi 2 000 metrin estejuoksussa.
Napostella

Napostella on 1970 ja 1980 luvulla Lohjalla valmistettu lasikuituinen moottorivene. Veneen pituus on 4,3 metriä ja leveys 1,7 metriä. Maksimi kantavuus on viisi henkilöä. Veneessä on neljä ilmakammiota rungossa. Perämoottorin maksimi tehosuositus on 55 hv. Venettä on valmistettu kahtena eri versiona, ensimmäisenä tyyppinä 1. Sport, ja sen jälkeen tyyppinä 2. Special. Merkittävin ero mallien välillä on tuulilasin rakenne ja muotoilu. Napostella tyyppi 1;ssä on kantikas neljään osaan jaettu suora tuulilasi metallikehyksillä, ja Napostella tyyppi 2;ssa tuulilasi on muotoilultaan pyöristetty yksiosainen ilman kehystä. Toinen ero löytyy lähinnä kojelaudan muotoilusta. 40 hv moottoriteholla ja 4 aikuisen kuormalla saavutetaan 24 solmun huippunopeus.
Tatsunori Hara

Tatsunori Hara (, hiragana: はら たつのり; s. 22. heinäkuuta 1958) on entinen japanilainen baseballpelaaja. Hän pääsi Yomiuri Giantsiin vuonna 1981 ja nousi yhdeksi aikansa suurimmista japanilaisista baseballtähdistä.Vielä peliuransa jälkeen Hara on ollut julkisuudessa muun muassa Yomiuri Giantsin joukkueenjohtajana. 
Ennen ammattilaisuraansa Nagashima oli pelannut Tokai yliopistolla.Hara pääsi japanilaiseen Baseball Hall of Fameen vuonna 2018.
Pohjois-Suomen Islamilainen Yhdyskunta

Pohjois-Suomen Islamilainen Yhdyskunta on Suomessa 10. marraskuuta 2000 rekisteröity uskonnollinen yhdyskunta, jonka kotipaikka on Oulu.
Yhteisön toiminta alkoi vuonna 1992. Yhdyskunnaksi se rekisteröityi vuonna 2000. Jäsenmäärältään yhdyskunta kuuluu Suomen suurimpiin islamilaisiin yhdyskuntiin. Vuonna 2018 siihen kuului 1028 jäsentä. Yhdyskunnalla on moskeija Oulussa.
Toiminta.
Pohjois-Suomen Islamilainen Yhdyskunta (PSIY) on Oulussa toimiva islamilainen yhteisö, joka tarjoaa uskonnollisia ja sosiaalisia palveluita paikalliselle muslimiväestölle. PSIY:n tavoitteena on edistää islamin tuntemusta, kehittää muslimiyhteisöä ja hyödyttää laajempaa yhteiskuntaa.
Yhdyskunnan moskeija sijaitsee Oulun keskustassa. Moskeijassa järjestetään päivittäisiä rukouksia, perjantairukouksia (Jummah) sekä opetustilaisuuksia lapsille ja aikuisille. Lisäksi PSIY järjestää säännöllisesti yhteisöllisiä tapahtumia, kuten perheohjelmia ja lasten kerhoja, jotka tukevat uskonnollista kasvua, oppimista ja ystävyyssuhteita.
PSIY tarjoaa myös monipuolisia palveluita, kuten avioliittoon vihkimisiä islamilaisen lain mukaisesti, hautajaisjärjestelyjä sekä seminaarien ja näyttelyiden järjestämistä islamin esittelemiseksi paikalliselle väestölle. Yhdyskunta tekee yhteistyötä Oulun kaupungin, Oulun seurakuntayhtymän ja muiden uskonnollisten organisaatioiden kanssa edistääkseen integraatiota ja kulttuurien välistä ymmärrystä.
Jäsenmäärä.
Yhteisön jäsenmäärä on kasvanut tasaisesti vuosien varrella, ja vuonna 2022 siihen kuului 1 210 jäsentä.
Historia.
1992: Suomen Islamilainen Yhdyskunta perusti paikallisosaston Ouluun.
1993: Ouluun hankittiin muslimien oma hautausmaa ja järjestettiin Suomen ensimmäinen islamilainen konferenssi.
1994: Järjestettiin toinen islamilainen konferenssi Suomessa ja aloitettiin työ islamilaisten yhteisöjen yhteisen kattojärjestön perustamiseksi.
1996: Suomen Islamilaisten Yhdyskuntien Liitto perustettiin onnistuneesti.
1998: Yhteisö rekisteröityi nimellä Oulun Islamilainen Yhdistys.
2000: Yhteisön nimi vaihtui nykyiseen muotoonsa: Pohjois-Suomen Islamilainen Yhdyskunta (PSIY).
2012: Pohjoismaiden Säätiön tuella hankittiin yhdyskunnan nykyiset toimitilat osoitteesta Linnankatu 23–25, 90100 Oulu.
Talous.
Pohjois-Suomen Islamilainen Yhdyskunta on saanut vuosina 2018–2023 Opetus- ja kulttuuriministeriön yleisavustusta rekisteröityjen uskonnollisten yhdyskuntien toimintaan yhteensä noin 42 000 euroa. Keskimääräinen vuosittainen tuki on ollut noin 8 500 euroa.
Suomen Islam-Keskus

Suomen Islam-Keskus (engl. "Finnish Islamic Center") on Suomessa 2. helmikuuta 1994 rekisteröity uskonnollinen yhdyskunta, jonka kotipaikka on Helsinki.
Yhdyskuntaan kuului 387 jäsentä vuonna 2018. Pääosa jäsenistä on taustaltaan pakistanilaisia. Yhdyskunnan moskeija sijaitsee Kalliossa. Moskeijassa saarnataan urduksi.
Banaanisammakko

Banaanisammakko ("Polypedates leucomystax") on melasammakoiden (Rhacophoridae) heimoon kuuluva sammakkoeläinlaji. Aikuiset banaanisammakot ovat 3,8–8,9 senttimetrin mittaisia. Laji elää kotoperäisenä Aasian trooppisilla alueilla Intiasta Filippiineille. Banaanisammakot elävät 18–29 celsiusasteen lämpötilassa.
Helmiäisrasbora

Helmiäisrasbora ("Rasboroides vaterifloris") on seeprakalojen (Danionidae) heimoon kuuluva kalalaji, jota käytetään akvaariokalana. 
Helmiäisrasbora on pieni, korkeintaan 4 senttimetrin mittainen kala. Sitä tavataan luonnossa ainoastaan Kalujoessa Sri Lankassa, Aasiassa. Helmiäisrasboran ravintoa ovat hyönteiset ja detritus eli hajoamistuotteet.
Idänlehtikuoriainen

Idänlehtikuoriainen ("Agelastica alni") on lehtikuoriainen, jonka toukat syövät lepän ja toisinaan myös pähkinäpensaiden lehtiä jättäen vain lehtisuonet jäljelle. Idänlehtikuoriainen on aikuisena 6-7 millimetrin mittainen ja ulkonäöltään metallinhohtoisen sinivioletti, kupera kuoriainen. Toukat munitaan alkukesästä lepän lehden alapinnalle. Toukissa on piikkimäisiä ulokkeita ja sukasia. Ne elävät ensin suurena ryhmänä lehden alla, mutta jakautuvat nahanluonnin jälkeen eri lehdille. Idänlehtikuoriaiset talvehtivat sammalten tai lehtien alla. Runsaina määrinä idänlehtikuoriaiset voivat syödä kokonaisia lepikoita paljaaksi. Niitä esiintyy toisinaan etenkin Itä-Suomessa paljon. Lajin aiheuttamat tuhot eivät kuitenkaan ole taloudellisesti kovin merkittäviä.
Daharro

Daharro on kaupunki Hiiraanissa, Somaliassa. Kaupunkia asuttavat pääosin hawiyet. Daharro käyttää UTC+3-aikavyöhykettä. Kaupungin lämpötila on yleensä melko lämmin. Daharro on suurimmaksi osaksi erämaata.
Anakapalle

Anakapalle on Visakhapatnamin esikaupunki Andhra Pradeshin osavaltiossa Intiassa. Kaupunki on Sarada-joen läheisyydessä. Anakapallen kunnanvaltuusto perustettiin vuonna 1878.
Väestö.
Kaupungissa asui 84 523 henkilöä vuonna 2016.
Talous.
Vihanneksien ja hedelmien kasvattaminen on Anakapallen suurimpia maatalouskeinoja. Tärkein viljelys on sokeriruoko.
Born (Belgia)

Born on kylä Amelin kunnassa, Belgiassa. Kylän tunnetuimpia maamerkkejä on kuvassa näkyvä vanha silta. Bornissa asui 573 asukasta vuonna 2008. Kylä on saanut nimensä siitä, että siellä on paljon lähteitä. Bornin postinumero on 4770.
2-aminopyridiini

2-Aminopyridiini (C5H7N) on pyridiinijohdannaisiin kuuluva aromaattinen ja heterosyklinen orgaaninen yhdiste. Yhdistettä käytetään valmistettaessa esimerkiksi lääkkeitä ja väriaineita.
Ominaisuudet.
Huoneenlämpötilassa 2-aminopyridiini on väritöntä kiteistä ainetta. Se on hyvin vesiliukoista ja liukenee myös etanoliin, dietyylieetteriin ja bentseeniin. Yhdisteellä esiintyy imiini-enamiinitautomeriaa. 2-Aminopyridiinin liuokset ovat emäksisiä. Yhdiste reagoi elektrofiilien kanssa olosuhteista riippuen joko renkaan tai aminoryhmän typpiatomilla. 2-Aminopyridiini voi reagoida myös elektrofiilisella aromaattisella substituutiolla. 2-Aminopyridiini ärsyttää ihoa, silmiä ja hengityselimiä. Sille altistuminen voi aiheuttaa kouristuksia ja muita keskushermostoperäisiä vaikutuksia.
Valmistus ja käyttö.
2-Aminopyridiiniä valmistetaan pyridiinin ja natriumamidin välisellä niin kutsutulla Tšitšibabin-reaktiolla. Sitä käytetään väriaineiden, maatalouskemikaalien ja lääkeaineiden esimerkiksi sulfapyridiinin, tripelennamiinin, piroksikaamin ja tenoksikaamin synteeseissä.
Luukiillesuomuiset

Luukiillesuomuiset eli luuganoidit (Holostei) on kehittyneisiin luukaloihin kuuluva viuhkeväisten osaluokka, joka sisältää luuhaukikalat ja amiakalat.
Nguyễn-dynastia

Nguyễn-dynastia (1802–1945) oli viimeinen Vietnamia hallinnut keisarillinen dynastia.
Historia.
Nguyễnin suku alkoi saada valtaa jo 1500-luvulla Lê-dynastian valtakaudella. Lê-, Mạc- ja Trinh-sukujen keskinäisten valtataisteluiden ja liittoutumien jälkeen vuonna 1673 saavutettiin rauhanomainen tila, jossa Nguyễn-suku hallitsi lähinnä Vietnamin eteläosia ja Trinh-suku sai pohjoisosat haltuunsa. Tây Sơnin kapinan jälkeen Gia Longista tul keisari vuonna 1802. Hänestä tuli Nguyễn-dynastian perustaja.
Gia Longin kuoleman jälkeen dynastia harjoitti konservatiivista politiikkaa ja vastusti länsimaiden lähetystyötä. Tämä sai ranskalaiset hyökkäämään Vietnamiin ja valtaamaan sen kolme itäistä provinssia. Ranskalaisten vaikutusvalta laajeni, ja lopulta keisarilla oli enää nimellinen valta maan keskiosissa. Bảo Đại luopui kruunusta vuonna 1945.
Fairview (Kentucky)

Fairview on väestönlaskennallinen asuinpaikka Christianin ja Toddin piirikunnissa, Kentuckyssä, Yhdysvalloissa. Sen väkiluku oli vuoden väestönlaskennassa 286. Paikkakunta tunnetaan Konfederaation ainoan presidentin Jefferson Davisin synnyinpaikkana.
Asukkaat.
Kunnan asukkaista 98,69 prosenttia on valkoisia ja 1,31 prosenttia muita etnisiä ryhmiä. 100 prosenttia asukkaista on Yhdysvaltain kansalaisia. Kunnan väestön keski-ikä on 18,5 vuotta.
Kirje sulle

Kirje sulle on Katri Helenan albumi, joka julkaistiin vuonna 1984. Albumi on myynyt kultalevyyn oikeuttavan määrän.
Okjökull

Okjökull oli jäätikkö Islannissa Ok-tulivuoren huipulla. Se oli vuonna 1901 noin 38 neliökilometrin laajuinen, mutta vuonna 2014 se todettiin kuolleeksi jäätiköksi. Okjökullille pystytettiin vuonna 2019 muistomerkki.
Okjökullin arvioidaan geologisen kartan perusteella olleen vuonna 1901 noin 38 neliökilometrin laajuinen, mutta vuoden 1978 ilmavalokuvassa jäätikön koko oli enää 3 neliökilometriä. Vuoden 1986 kuvassa kupolinmuotoinen Okjökull oli suoraan tulivuoren kraatterin pohjoispuolella, mutta elokuussa 2019 otetussa kuvassa jäätiköstä oli jäljellä enää pieniä jäisiä laikkuja.
Islantilainen jäätikkötutkija Oddur Sigurðsson julisti vuonna 2014 Okjökullin kuolleeksi jäätiköksi. Jäätikön pitää joidenkin määritelmien mukaan olla liikkeessä. Kun jäätikkö on tarpeeksi paksu, se alkaa virrata oman painonsa ansiota. Okjökullillä ei ollut vuonna 2014 enää tarpeeksi massaa, eikä se siis enää virrannut.
Islannin viranomaiset ja luonnontutkijat pystyttivät elokuussa 2019 jäätikölle muistolaatan, joka on otsikoitu ”Kirje tulevaisuudelle”. Laatassa kerrotaan Okjökullin olleen ensimmäinen kadonnut islantilainen jäätikkö. Sama kohtalo odottaa laatan mukaan muitakin Islannin jäätiköitä.
Korsisaari (saari)

Korsisaari on saari Pihlajaveden järvessä Savonlinnan seutukunnassa, Etelä-Savon maakunnassa. Saaren pinta-ala on 0,2 hehtaaria ja sen enimmäispituus on 80 metriä kaakkoon.
Ykä Mattila

Yrjö "Ykä" Mattila (6. toukokuuta 1948 Helsinki – 19. tammikuuta 2008 Jyväskylä) oli suomalainen kitaristi, laulaja ja muusikko.
Ura.
Mattila toimi lauluyhtyeen Ykä, Matti ja Liisa kitaristina ja laulajana sekä soittajana yhtyeessä Jättiläinen. Uransa myöhäisvaiheessa Mattila esiintyi tiuhaan vanhainkodeissa ja ulkoilmatapahtumissa.
Ykä, Matti ja Liisa -kokoonpanossa esiintyivät Ykä Mattilan lisäksi Matti Kontio ja Liisa Lääveri. Mattila ja Lääveri olivat Risto Suurlan mukana myös yhtyeessä Ykä, Risto ja Liisa.
Mattila sävelsi musiikin näytelmiin "Isäni, sankari", "Pikkuserkku" ja "Tuulen poika".
Muuta.
Polkupyöräilyä harrastaneen Mattilan ideasta sai alkunsa niin sanottu Sohwi-pyöräily.
Näyttelijä Kaisa Hela on Yrjö Mattilan tytär.
Dawn Zulueta

Marie Rachel Salman Taleon (s. 4. maaliskuuta 1969 Manila, Filippiinit) on filippiiniläinen televisio- ja elokuvanäyttelijä ja malli. Hänet tunnetaan paremmin taiteilijanimellään Dawn Zulueta.
Televisiomainoksista näyttelijän uralle ponnistanut Dawn Zulueta teki ensimmäisen elokuvaroolinsa 1986 elokuvassa "Nakagapos Na Puso". Hän näytteli useissa filippiiniläisissä elokuva- ja televisiotuotannoissa vuoteen 1997, minkä jälkeen hän piti muutaman vuoden tauon. Vuonna 2003 Dawn Zulueta näytteli elokuvassa "Filipinas", minkä jälkeen hänen uransa on jatkunut lukuisilla roolitehtävillä television ja valkokankaiden draamoissa ja romanttisissa komedioissa.
Käsikirjoitettujen roolien ohella Dawn Zulueta on juontanut useita filippiiniläisiä viihdeohjelmia.
Dawn Zulueta on voittanut useita alansa palkintoja, kuten Box Office Entertainment Awardsin vuonna 2013.
Karolingien keisarikunta

Karolingien keisarikunta (800–888) oli suuri pääasiassa frankeista koostunut keisarikunta Keski- ja Länsi-Euroopassa keskiajan alussa. Sitä hallitsi Karolingien dynastia, joka oli ollut Frankkien valtakunnan kuninkaita vuodesta 751 ja Lombardian kuninkaita vuodesta 774. 
Karolingien valtakunnasta tuli keisarikunta, kun joulupäivänä 800 paavi Leo III kruunasi Kaarle Suuren keisariksi. Tavoitteena oli palauttaa Länsi-Rooman valtakunnan loisto. Karolingien keisarikuntaa voidaan pitää Pyhän saksalais-roomalaisen keisarikunnan alkuvaiheena.
Ludvig Hurskaan kuoltua hänen poikiensa välillä käytiin veljessota, joka päättyi vuonna 843 tehtyyn Verdunin sopimukseen, jossa päätettiin valtakunnan jaosta kolmeen kuningaskuntaan. Jako oli Karolingien keisarikunnan murenemisen alku, mutta toisaalta siitä alkoi myös nykyisten Länsi-Euroopan suurten valtioiden kehitys. Yhden osan hallitsijalla oli edelleen keisarin arvo, mutta ei juuri valtaa muiden kuninkaiden yläpuolella.
Kaarle Paksu kokosi veljiensä perinnön ja paavi Johannes VIII kruunasi hänet keisariksi vuonna 881. Kaarlen lukuisat epäonnistumiset, kyvyttömyys ja suoranaiset virheet, joita hän teki hallitessaan, saivat aikaan kapinointia kansoissa, jotka hän oli valtaansa saanut. Kaarlen viimeisenä vuonna Karolingien valtakunta hajosi lopullisesti. Arnulf sai Saksan ja Lotharingian, kun taas Eudes eli Odo Ranskan, Berengar Italian, Rudolf Burgundin ja Ludvig Sokea Provencen.
Bertil’s health

Valioravinto on vuonna 1960 perustettu luontaistuotealan yritys Pietarsaaresta. Valioravinto harjoittaa tuotanto-, tuotekehitys- ja tukkukauppatoiminnan lisäksi maahantuontia ja vientiä sekä sopimusvalmistusta. Yritys on osakkaana useissa tuotekehitykseen ja tutkimukseen keskittyvissä yrityksissä. Maaliskuussa 2020 Valioravinto vaihtoi nimekseen Bertil’s health oy.
Kelluslehtinen kasvi

Kelluslehtinen kasvi on vesikasvi, jonka lehdistä ainakin osa kelluu veden pinnalla. Kasvi saattaa olla kuitenkin osittain veden alla.
Tällaisia kasveja ovat esimerkiksi ulpukat ("Nuphar"), lumpeet ("Nymphaea"), kellussarpio ("Luronium natans"), kelluskeiholehti ("Sagittaria natans") ja vesitatar ("Persicaria amphibia").
Tea Törmänen

Tea Törmänen (s. 28. helmikuuta 1983) on suomalainen poliitikko.
Hän toimi helmikuusta kesäkuuhun 2019 liberaalipuolueen puheenjohtajana ja edusti puoluetta saman vuoden eduskunta- ja europarlamenttivaalien pienpuoluetenteissä. Hän on ollut myös puolueen varavaltuutettu Espoossa kuntavaalien 2017 jälkeen. Törmänen erosi liberaalipuolueesta elokuussa 2019 ja siirtyi vihreisiin.
Törmänen on koulutukseltaan eläinten käyttäytymistieteiden maisteri. Gradunsa hän teki Exeterin yliopistossa Englannissa, mitä ennen hän opiskeli biologiaa Oulun yliopistossa. Hänellä on myös fysioterapeutin koulutus.
Törmänen on pelannut amerikkalaista jalkapalloa. Hän pelasi Suomen naisten maajoukkueessa ja kuului amerikkalaisen jalkapallon maailmanliiton IFAFin urheilijakomiteaan. Seuratasolla hän edusti Suomessa Varkaus Steelersiä, Lappeenrannan Rajaritareita, GS Demonsia, Oulu Northern Lightsia ja Helsinki Roostersia. SM-kultaa Törmänen oli voittamassa neljästi, kahdesti GS Demonsissa sekä kertaalleen Northern Lightsissa ja Roostersissa. Hän pelasi myös kaksi kautta, vuosina 2010–2011, yhdysvaltalaisessa D.C. Divasissa. Pelipaikaltaan hän oli puolustuksen tukipelaaja.
Roquemaure (Gard)

Roquemaure on kunta Ranskan eteläosassa Gardin departementissa Occitanien alueella. Se sijaitsee Rhônejoen varrella noin 15 kilometriä Avignonin kaupungista koilliseen.
Roquemaure on viinintuotantoaluetta ja juuri siellä on luotu laatumerkki Cotes du Rhône. Sijainnin ansiosta Roquemaure oli tärkein satama, josta paikallisia viinejä vietiin muualle maahan. Kaupunki leimasi viinitynnyreihinsä kirjaimet CDR (Cotes du Rhône) todistamaan niiden laadun ensimmäisen kerran 1700-luvulla. Vuonna 1866 Roquemauren viiniköynnöksiin iski viinikirva, joka tuhosi suurimman osan viiniköynnöksistä Etelä-Euroopassa. Paikalliset asukkaat eivät tienneet mitä tehdä pelastaakseen viiniköynnökset. Vuonna 1868 paikallinen varakas kauppias, Maximilien Richard, matkusti Roomaan. Hän toi sieltä Pyhän Valentinuksen pyhäinjäännöksen, toivoen sen suojelevan viiniköynnöksiä tautia vastaan. Pyhäinjäännökset ovat edelleen nähtävissä Saint-Jean-Baptisten kollegiaalikirkossa. Viinituotanto päästiin jatkamaan kun viinikirvoista päästiin eroon. Tämän jälkeen alueen viinit saivat laatuluokituksen Lirac (AOC).
Nanoq

Nanoq on arktinen museo Pietarsaaressa, jossa esitellään arktisten alueiden kulttuureja ja tapoja. Nanoqin perusti Pentti Kronqvist vuonna 1991, ja se on Suomen ensimmäinen arktinen museo. Kronqvist sai idean museoon naparetkillään keräämiensä esineiden innoittamana. Nanoq on grönlantia ja tarkoittaa jääkarhua.
Perustaminen.
Pentti Kronqvist rakensi vuosina 1956–1983 pienen kylän Fäbodaan noin 7 kilometrin päähän Pietarsaaresta. Siinä oli kahdeksan mökkiä. Myöhemmin hän sai ajatuksen arktisesta museosta, koska oli matkoillaan kerännyt kokoelman pohjoisgrönlantilaisia esineitä, joita hän halusi laittaa esille. Museon rakentaminen alkoi vuoden 1988 kesällä, kun Nanoq r.f. perustettiin. Nykyisin taloja on noin 20.
Päärakennuksen näyttelyt.
Kaksikerroksinen päärakennus on osittain rakennettu maan sisään samaan tapaan kuin turvemajat rakennetaan. Sen ensimmäisessä kerroksessa on näytteillä esineitä Arktisen ja Antarktisen alueilta sekä esitellään arktisten kansojen elämäntapoja ja kulttuuria. Muun muassa vaatteita, pyyntivälineitä ja jokapäiväisiä esineitä. Siellä on myös Pohjois-Kanadan inuittien tekemien vuolukiviveistosten kokoelma. Veistoksissa kuvataan inuittien jokapäiväisen elämän tapahtumia. Siellä on alkuaikojen jälkeen ryhdytty esittelemään myös muiden arktiksen kansojen elämää. Toisessa kerroksessa esitellään Arktiselle ja Antarktiselle alueille tehtyjen tunnettujen tutkimusretkien retkeilijöiden käyttämiä välineitä jonka lisäksi siellä on näyttely pyynnistä arktisilla alueilla: Pohjois-Grönlannista, Huippuvuorilta ja Siperiasta. Pyyntinäyttelyn esineet ovat historiallisia pyyntivälineitä, mutta myös uudempaa, modernia esineistöä on mukana.
Nanoqissa on myös Wladimir Goichmanin 111 taulun kokoelma. Hän oli aivokirurgi, professori, taidemaalari, naparetkeilijä sekä lääkintäeversti toisen maailmansodan aikana. Hän oli vuosina 1932–1934 Taimyr-retkikunnan mukana lääkärinä ja tutkijana.
Rakennuksia.
Päärakennuksen alueella on tupakylä ja yhden aidon rakennuksen lisäksi alueella on muita rakennuksia, jotka yhdistyksen jäsenet ovat talkootöinä rakentaneet rakennusten esikuvien mukaan.
Lähde:
Synthol

Synthol tai Pump N' Pose on öljyseos, jota injektoidaan lihakseen, jolloin lihas kasvaa. Syntholin on kehittänyt saksalainen Chris Clark, joka halusi kehittää formebolonin vaikutusta kasvattaa lihasta pidempiaikaiseksi.
Koostumus.
Seoksessa on tavallisesti 85 % öljyä, 7,5 % lidokaiinia ja 7,5 % bentsyylialkoholia. Käytetty öljy on tavallisesti keskipitkä triglyseridi. Lidokaiini on seoksessa mukana särkylääkkeenä. Alkoholin tarkoituksena on steriloida seos.
Vaikutus.
Kun syntholia injektoidaan lihakseen, se kapseloituu lihaksen sisään lihassyiden väliin. Tällöin lihas laajenee välittömästi. Noin 30 % seoksesta metaboloituu suoraan elimistöön, jolloin noin 70 % jää lihakseen. Vaikutus kestää kolmesta viiteen vuoteen.
Haittavaikutukset.
Synthol aiheuttaa tulehdustilan lihakseen. Tulehdustilassa lihakseen voi muodostua paiseita. Nämä voidaan joutua poistamaan leikkauksessa. Nämä voi johtaa pahimmillaan raajan amputaatioon. Synthol voi vaikuttaa myös hermostoon. Pitkäaikainen käyttö johtaa lihaksen arpeutumiseen. Se voi myös aiheuttaa lihaksen epämuodostumia. Jos injektio tehdään väärin, öljyä voi joutua verenkiertoon, jolloin se voi aiheuttaa veritulpan.
Pietarsaaren satama

Pietarsaaren satama on Pietarsaaressa sijaitseva vienti- ja tuontisatama. Tavaravirran vuotuinen kokoluokka on kaksi miljoonaa tonnia. Satamaan johtaa 11 metriä syvä väylä. Laukonlaiturin pituus on vuonna 2009 valmistuneen pidennyksen jälkeen yhteensä 503 metriä. Satamaoperaattorina Pietarsaaren satamassa toimii Euroports Pietarsaari Oy. Tärkeimmät sataman kautta kulkevat tuotteet ovat selluloosa, sahatavara, paperi, sementti ja lipeä. Maankohoamisen seurauksena sataman paikkaa on siirretty useaan kertaan. Kaupungin perustamisen aikoihin satama sijaitsi nykyisen torin tienoilla, josta se siirrettiin Kittholmaan. Kittholmasta satama siirtyi Alholmaan ja edelleen nykyiselle paikalleen hieman pohjoisemmaksi. Nykyisen sataman kohdalla on ollut saari nimeltään Puskasaari, joka on maankohoamisen seurauksena kasvanut mantereeseen kiinni.
Juho Ahosola

Juho Mikael Ahosola (s. 29. tammikuuta 1988 Vantaa) on suomalainen yritysjohtaja. Hän toimii Talenom Oyj:n johtoryhmässä operatiivisena johtajana (COO).
Koulutus.
Koulutukseltaan Juho Ahosola on hallintotieteen maisteri Itä-Suomen yliopistosta, pääaineena vero-oikeus.
Pjotr Kotšetkov

Pjotr Anatoljevitš Kotšetkov (; s. 25. kesäkuuta 1999 Kazan, Venäjä) on venäläinen jääkiekkomaalivahti, joka pelaa NHL-seura Carolina Hurricanesin organisaatiossa.
Ura.
Seuraura.
Kotšetkov aloitti jääkiekkoilun Dizel Penzassa ollessaan 4-vuotias. Hän aloitti puolustajana, mutta siirtyi maalivahdiksi 8-vuotiaana. Kotšetkov torjui Dizelin ikäluokassaan Volgan aluemestaruuteen vuonna 2011. Kaudeksi 2015–2016 hän siirtyi Ak Bars Kazanin B-nuoriin, josta Kotšetkov palasi taas kaudeksi 2016–2017 Dizel Penzan organisaatioon. Hän debytoi seuran miesten joukkueessa Venäjän toiseksi korkeimmalla sarjatasolla VHL-liigassa, jossa vain 17-vuotias Kotšetkov pelasi kahdeksan runkosarjaottelua. 
Heinäkuussa 2017 Kotšetkov teki KHL-sopimuksen HK Sotšin kanssa. Hän pelasi kauden 2017–2018 kokonaan Venäjän nuorten sarja MHL:n Kapitan Stupinossa. Kaudeksi 2018–2019 Kotšetkov siirtyi Sotšin organisaatioon. Hän pelasi suurimman osan kaudestaan seuran farmijoukkue HK Rjazanissa, VHL:ssä, jossa Kotšetkov pelasi 18 runkosarja- ja kolme playoff-ottelua torjuen kaksi nollapeliä. Hänet valittiin lokakuun 2018 lopulla liigan viikon maalivahdiksi. Kotšetkov teki kauden aikana myös KHL-debyyttinsä saaden tililleen kaksi runkosarjaottelua. Hän pelasi ensimmäisen KHL-ottelunsa 1. lokakuuta 2018 vieraissa Jokereita vastaan. Kotšetkov torjui Sotšin 4–2-tappioon päättyneessä ottelussa 26 kertaa.
Toukokuussa 2019 Sotši kauppasi Kotšetkovin SKA Pietariin vaihdossa maalivahti Nikita Bogdanoviin. Carolina Hurricanes varasi hänet "yli-ikäisenä" (20 vuotta) toisella kierroksella 36. pelaajana . Kotšetkov oli varaustilaisuuden pienimmällä numerolla varattu eurooppalaismaalivahti ja kaikkiaan toinen maalivahti Spencer Knightin (13. varaus) jälkeen.
Marraskuussa 2022 Kośetskov teki Hurricanesin kanssa neljän vuoden ja yhteensä kahdeksan miljoonan dollarin arvoisen jatkosopimuksen.
Maajoukkueura.
Kotšetkov pelasi alle 20-vuotiaiden MM-kilpailuissa vuonna 2019, jolloin hän voitti pronssia. Kotšetkov nousi turnauksen edetessä Venäjän ykkösmaalivahdiksi Daniil Tarasovin ohi ja pelasi kaikki pudotuspelit. Kotšetkov valittiin turnauksen parhaaksi maalivahdiksi ja valmennus valitsi hänet joukkueensa turnauksen yhdeksi kolmesta parhaasta pelaajasta.
Adapteo

Adapteo Oyj on siirtokelpoisten tilojen vuokraukseen ja myyntiin erikoistunut suomalainen pörssiyhtiö, joka syntyi Cramon jakautumisen myötä kesällä 2019. Adapteo on listautunut Tukholman pörssiin, missä kaupankäynti yhtiön osakkeilla alkoi 1. heinäkuuta 2019.
Historia.
Cramon hallitus hyväksyi helmikuussa 2019 suunnitelman konsernin siirtokilpoiset tilat -liiketoiminnan erittäymisestä omaksi yhtiökseen, kun taas Cramolle jäisi konsernin kone- ja laitevuokrausliiketoiminta. Jakautuminen pantiin täytäntöön 30. kesäkuuta 2019, ja Adapteon osakkeiden noteeraus Tukholman pörssissä alkoi seuraavana päivänä. Cramon siirtokelpoiset tilat -liiketoimintaa vuodesta 2017 johtanut Philip Isell Lind af Hageby aloitti samalla Adapteon ensimmäisenä toimitusjohtajana.
Päätös listata Adapteo ainoastaan Tukholman pörssiin herätti kritiikkiä Cramon suomalaisissa osakkeenomistajissa, sillä näille jaettavien Adapteon osakkeiden konvertointi suomalaiselle arvo-osuustilille olisi aikaa vievää ja suhteellisen kallista. Cramon mukaan Tukholman pörssiin listaamisen taustalla oli Helsinkiä selvästi suurempi kaupankäynti.
Sijoittaja Kim Lindström kokosi syksyllä 2019 Adapteon omistajien ryhmittymän, joka edusti 15 prosenttia yhtiön osakkeista. Ryhmä luovutti joulukuussa vaatimuksensa Adapteon hallitukselle yhtiön osakkeiden rinnakkaislistaamiseksi Helsingin pörssiin. Adapteon hallitus päättikin keväällä 2020 rinnakkaislistaamisen toteuttamisesta vuoden toisen puoliskon aikana.
Liiketoiminta.
Adapteon liiketoiminta koostuu siirtokelpoisten tilojen lyhyt- ja pitkäaikaisesta vuokrauksesta sekä myynnistä Pohjoismaiden ja Saksan markkinoilla. Adapteo toimii vuokrausmarkkinoilla Ruotsissa, Suomessa, Tanskassa, Norjassa ja Saksassa, sekä myyntimarkkinoilla Ruotsissa, Suomessa ja Norjassa. Yhtiön asiakaskuntaan kuuluvat muun muassa koulut, päiväkodit ja toimistot niin yksityisellä kuin julkisella sektorilla. Vuonna 2018 noin 60 prosenttia Adapteon liikevaihdosta tuli Ruotsin markkinoilta.
The Rise of Starlit Fires

The Rise of Starlit Fires on suomalaisen power metal -yhtyeen Force Majeuren kolmas studioalbumi. Se on julkaistu vuonna 2017 levymerkillä Mighty Music.
Ángel Víctor Torres

Ángel Víctor Torres (s. 13. maaliskuuta 1966 Arucas, Gran Canaria) on espanjalainen poliitikko. Hän on Kanariansaarten aluejohtaja ja Kanariansaarten sosialistisen puolueen ("Partido Socialista de Canarias") pääsihteeri.
Torres opiskeli espanjalaista filologiaa La Lagunan yliopistossa ja toimi lukioasteen kielenopettajana. Torres oli Arucasin pormestari 2003–2007 ja 2011–2015.
Tampereen ilmatorjuntapatteristo

Tampereen Ilmatorjuntapatteristo (TampItPsto) oli Suomen Puolustusvoimien joukkoyksikkö. Sen tunnuslipun keskeisin ja erottava tekijä oli ilves-figuuri. Toisen maailmansodan jälkeinen koulutusyksikkö koulutti varusmiehiä vuoteen 1980, jolloin muutti Ouluun, ja patteriston uudeksi nimeksi muodostui Oulun Ilmatorjuntapatteristo. Ilmatorjuntapatteristo käytti keskiraskaita ilmatorjunnan tykkiaseita, näitä ovat olleet 35 mm Oerlikon -konetykki sekä 57 mm ilmatorjuntakanuuna. Ainakin osa aseistuksesta on ollut tutkalla ohjattuja tykkiaseita.
Aikanaan ilmatorjuntajoukot kuuluivat ilmavoimiin. Ainakin ZSU-57-2 ilmatorjuntapanssarivaunuilla (Itpsv 57-2) toteutettiin varusmiesten koulutusta TampItPsto:ssa, vuosina 1960–1966.
Kangasalan Vatialaan sijoittunut armeijan asevoimien koulutusyksikkö ei käyttänyt ohjusaseita. Pariisin rauhansopimus ei sellaista vielä sallinut. Mahdollisesti vielä joitain "Rämäpää" -liikanimellä kutsuttuja Rheinmetall Borsig:in 88 mm tykkejä on voitu käyttää, nämä kykenivät myöskin maastoammuntaan eli tasasuuntaukseen. Pieksämäen Naarajärvellä nämä tykit ovat asetyyppinä vaikuttaneet, ja joka on sodan jälkeinen joukko-osasto niin ikään (perustettu 1945).
Rovaniemen Ilmatorjuntapatteristo jatkaa edelleen Tampereen ilmatorjuntapatteriston perinteitä. Nämä vaikuttavat yhä vielä edelleen, esimerkiksi marssilauluissa sekä joukko-osaston lipuissa sekä baneereissa eli viireissä.